Kayadene ritual kirab pusaka ing tanggal 1 Sura, adhakan mung wates tinampa minangka karamen kang tansah digelar kanggo mapag tekane taun Jawa anyar. Kirab pusaka, kalebu kirab kebo Kyai Slamet, mung wates ditegesi minangka atraksi wisata kang kasil narik kawigaten ewon wong. Dene werdine kirab pusaka sing yekti ngandhut pralambang lan piwulang tinamtu gegayutan urip lan panguripane manungsa sansaya suwe sansaya dilalekake. Lan adhakan nalika pasemon, pralambang utawa simbol mau didhumpyukake ka-lawan pangerten agama, dadi sansaya kedlarung-dlarung lan nuwuhake pradondi sing ora rampung-rampung. ”Kamangka yen didhudhah kanthi temen-temen, kirab pusaka, kalebu kirab kebo Kyai Slamet, iku ngemu piwulang bab sangkan paraning dumadi. Kewan kebo bule sing karan Kyai Slamet iku ngandhut pralambang donga panyuwun murih ing taun anyar, urip lan panguripan tansah kalinton kaslamaten, karahayon lan karaharjan. Kebo kuwi kewan pralambang karaharjan,” piterange Wa Sonto. Saliyane iku, kebo kang tembung liyane maesa, uga ngandhut tapsiran bab kuwajibane manungsa kanggo manembah marang Sing Maha Esa, yaiku Gusti Allah Kang Akarya lan Nguwasani Jagad. Ing laku kirab, kebo Kyai Slamet dadi cucuking arak-arakan, ngemu pralambang yen manungsa iku kudu tansah nut marang pituduhe Gusti Allah. Lamun wani nerak angger-angger kang diwulangake dening para rasul lan nabi, temahan uripe manungsa bakal kasangsaya, kaningaya lan adoh saka ka-slametan, karahayon lan karaharjan. Lan isih akeh tapsiran piwulang liyane ing maneka warna pralambang kang kakandhut ing maneka warna wewujudan lan tetembungan kang ngoyot mring kabudayan Jawa. Amarga ora ngerti, banjur tuwuh panganggep yen tlethonge kebo Kyai Slamet iku ngandhut berkah. Pancen mberkahi yen puluhan ton, amarga bisa kanggo rabuk.